CELEX: 52016PC0412
Language: mt
Date: 2016-06-24
Title: Proposta għal DEĊIŻJONI TAL-KUNSILL li tistabbilixxi l-pożizzjoni li trid tittieħed f'isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar it-talba tal-Istati Uniti għal eżenzjoni tad-WTO biex testendi s-sistema ta' trattament preferenzjali mogħtija lill-eks-Territorju ta' Fiduċja tal-Gżejjer tal-Paċifiku

IL-KUMMISSJONI EWROPEA
            Brussell, 24.6.2016
            COM(2016) 412 final
            2016/0191(NLE)
            Proposta għal
            DEĊIŻJONI TAL-KUNSILL
            li tistabbilixxi l-pożizzjoni li trid tittieħed f'isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar it-talba tal-Istati Uniti għal eżenzjoni tad-WTO biex testendi s-sistema ta' trattament preferenzjali mogħtija lill-eks-Territorju ta' Fiduċja tal-Gżejjer tal-Paċifiku
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet għall-proposta u l-għanijiet tagħha
            
            
               L-għan ta’ din il-proposta huwa li tiġi stabbilita l-pożizzjoni li trid tittieħed mill-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ (World Trade Organization, WTO) dwar it-talba tal-Istati Uniti għal tiġdid tal-eżenzjoni tagħha tad-WTO u b’hekk tippermetti lill-Unjoni Ewropea biex tappoġġa din it-talba għal eżenzjoni. 
            
            
               L-għoti tat-talba tal-Istati Uniti għal tiġdid tal-eżenzjoni tad-WTO jippermetti lill-Istati Uniti biex ikomplu jipprovdu trattament preferenzjali għall-prodotti eliġibbli tal-eks-Territorju ta' Fiduċja tal-Gżejjer tal-Paċifiku (ir-Repubblika tal-Gżejjer Marshall, l-Istati Federali tal-Mikroneżja, il-Commonwealth tal-Ġżejjer tal-Marjanas tat-Tramuntata, u r-Repubblika ta’ Palau) importati fit-territorju doganali tal-Istati Uniti sal-31 ta’ Diċembru 2026. 
            
            
               •Konsistenza ma’ dispożizzjonijiet ta’ politika eżistenti fil-qasam ta’ politika
            
            
               M.a. 
            
            
               •Konsistenza ma' politiki oħra tal-Unjoni
            
            
               M.a.
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi li meta jkun meħtieġ li tittieħed deċiżjoni li jkollha effett legali f’korp stabbilit bi ftehim internazzjonali, il-Kunsill, bi proposta mill-Kummissjoni jew mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, għandu jadotta deċiżjoni li tistabbilixxi l-pożizzjoni li għandha tiġi adottata f'isem l-Unjoni. L-għoti ta’ eżenzjoni li tippermetti lill-Istati Uniti jipprovdu trattament tariffarju preferenzjali għall-prodotti eliġibbli tal-eks-Territorju ta' Fiduċja tal-Gżejjer tal-Paċifiku jaqa’ taħt din id-dispożizzjoni billi d-deċiżjoni hija meħuda f’korp imwaqqaf minn ftehim internazzjonali (il-Kunsill Ġenerali tad-WTO jew Konferenza Ministerjali) li jaffettwa d-drittijiet u l-obbligi tal-Unjoni Ewropea.
            
            
               •Sussidjarjetà (għal kompetenza mhux esklużiva) 
            
            
               M.a.
            
            
               •Proporzjonalità
            
            
               M.a.
            
            
               •Għażla tal-istrument
            
            
               M.a.
            
            
               3.RIŻULTATI TAL-EVALWAZZJONIJIET EX POST, KONSULTAZZJONIJIET MAL-PARTIJIET IKKONĊERNATI U VALUTAZZJONIJIET TAL-IMPATT 
            
         
         
            
               M.a.
            
            
               4.IMPLIKAZZJONIJIET BAĠITARJI
            
            
               M.a.
            
            
               5.ELEMENTI OĦRAJN
            
            
               Il-Kummissjoni tkun awtorizzata tieħu pożizzjoni f’isem l-Unjoni Ewropea biex tappoġġa t-talba tal-Istati Uniti għal eżenzjoni tad-WTO sa fejn ikun meħtieġ biex tippermetti lill-Istati Uniti jipprovdu trattament preferenzjali għal prodotti eliġibbli tal-eks-Territorju ta' Fiduċja tal-Gżejjer tal-Paċifiku sal-31 ta’ Diċembru 2026. 
            
            
               L-Istati Uniti qed ifittxu estensjoni tal-eżenzjoni tagħhom (WT/L/694 tal-1 ta’ Awwissu 2007) mill-paragrafu 1 tal-Artikolu I tal-GATT 1994 sabiex ikomplu jagħtu l-fiduċja lil preferenzi storiċi lill-eks-Territorju ta' Fiduċja tal-Gżejjer tal-Paċifiku konsistenti mal-obbligi internazzjonali tagħhom. 
            
            
               Skont l-Istati Uniti, din is-sistema ta’ dħul preferenzjali għall-esportazzjonijiet ta’ dawn il-gżejjer fis-suq tal-Istati Uniti hija ġġustifikata kemm għal raġunijiet storiċi kif ukoll ekonomiċi.
            
            
               L-Istati Uniti assumew l-obbligi li jiżguraw is-sigurtà u l-iżvilupp ekonomiku tal-istati tal-eks-TTPI (Trust Territory of the Pacific Islands) skont Ftehim ta' Fiduċjarju mal-Kunsill tas-Sigurtà tan-NU fl-1947.
            
            
               Fuq il-bażi tal-Ftehim ta’ Fiduċjarju, l-Istati Uniti ħolqu rabta storika li ilha għaddejja mal-eks-TTPI u, minn perspettiva ekonomika, fuq perjodu ta’ żmien twil, l-għan primarju tas-sistema kien li tippromwovi t-tkabbir tal-kummerċ u l-iżvilupp ekonomiku tal-benefiċjarji b’mod konsistenti mal-għanijiet tal-GATT u skont il-ħtiġijiet kummerċjali, finanzjarji u ta' żvilupp tal-pajjiżi benefiċjarji. L-Istati Uniti, fit-talba tagħhom osservaw ukoll li dan l-għan kiseb iktar importanza peress li l-oqsma kollha tal-eks-Fiduċjarju saru entitajiet indipendenti.
            
            
               It-talba għal eżenzjoni tkun it-tielet estensjoni tat-trattament tariffarju preferenzjali. Fit-8 ta’ Settembru 1948, l-Istati Uniti ngħataw eżenzjoni tal-obbligi tagħhom skont il-paragrafu 1 tal-Artikolu I GATT 1947 għal perjodu indefinit. Skont il-paragrafu 1(b)(iii) tal-GATT 1994 ir-rinunzja ġiet riveduta u inkorporati fil-GATT 1994 b’perjodi ta’ sentejn minn meta jiskadi, meta daħal fis-seħħ il-Ftehim ta’ Marrakesh li jistabbilixxi l-Organizzazzjoni Dinjija tal-Kummerċ ("il-Ftehim tad-WTO") fl-1 ta’ Jannar 1995. Waqt li jirrikonoxxu li, kif previst fil-paragrafu 2 dwar il-Fehim Rigward l-Eżenzjoni mill-Obbligi skont il-Ftehim Ġenerali dwar it-Tariffi u l-Kummerċ tal-1994, sakemm ma tiġix estiża, l-eżenzjoni tat-8 ta’ Settembru 1948 kieku skadiet fil-31 ta’ Diċembru 1996, ġiet estiża fl-14 ta’ Ottubru 1996. Din ġiet estiża għat-tieni darba fl-1 ta’ Awwissu 2007, fejn kopriet il-perjodu sal-31 ta’ Diċembru 2016.
            
            
               Għall-Unjoni Ewropea, it-talba għal eżenzjoni ma tqajjimx tħassib ekonomiku minħabba li t-trattament preferenzjali mhux mistenni li jkollu impatt fuq il-kummerċ tal-UE mal-pajjiżi benefiċjarji. 
            
            
               Fid-dawl ta’ dawn il-kunsiderazzjonijiet, l-Unjoni Ewropea jeħtieġ li tissieħeb mal-kunsens favur it-talba għal eżenzjoni fil-Kunsill Ġenerali tad-WTO. 
            
            
               2016/0191 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               li tistabbilixxi l-pożizzjoni li trid tittieħed f'isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar it-talba tal-Istati Uniti għal eżenzjoni tad-WTO biex testendi s-sistema ta' trattament preferenzjali mogħtija lill-eks-Territorju ta' Fiduċja tal-Gżejjer tal-Paċifiku
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4) flimkien mal-Artikolu 218(9) tiegħu,
            
            
               Wara li kkunsidra l-proposta mill-Kummissjoni Ewropea, 
            
            
               Billi:
            
         
         
            
               (1)Il-paragrafi 3 u 4 tal-Artikolu IX tal-Ftehim ta’ Marrakesh li jistabbilixxi l-Organizzazzjoni Dinjija tal-Kummerċ ("il-Ftehim tad-WTO") jistipula l-proċeduri sabiex jitneħħa l-obbligu impost fuq Membru permezz tal-Ftehim tad-WTO jew ta' kwalunkwe Ftehim Multilaterali dwar il-Kummerċ. 
            
            
               (2)L-Istati Uniti ngħataw eżenzjoni mill-obbligi skont il-paragrafu 1 tal-Artikolu I tal-Ftehim Ġenerali dwar it-Tariffi u l-Kummerċ 1994 ("GATT 1994") li ġie estiż riċentement fl-1 ta' Awwissu 2007 biex ikopri l-perjodu sal-31 ta' Diċembru 2016.
            
            
               (3)Skont il-paragrafu 3 tal-Artikolu IX tal-Ftehim tad-WTO, l-Istati Uniti ppreżentaw talba għal eżenzjoni tad-WTO mill-obbligi tagħhom skont il-paragrafu 1 tal-Artikolu I tal-GATT 1994 sal-punt meħtieġ li jippermetti lill-Istati Uniti biex ikomplu jipprovdu trattament preferenzjali għall-prodotti eliġibbli tal-Eks-Territorju ta' Fiduċja tal-Gżejjer tal-Paċifiku (ir-Repubblika tal-Gżejjer Marshall, l-Istati Federali tal-Mikroneżja, il-Commonwealth tal-Ġżejjer tal-Marjanas tat-Tramuntata, u r-Repubblika ta’ Palau) importati fit-territorju doganali tal-Istati Uniti sal-31 ta’ Diċembru 2026.
            
            
               (4)L-għoti skont it-talba tal-Istati Uniti ta' eżenzjoni tad-WTO ma għandux jaffettwa negattivament la l-ekonomija tal-Unjoni Ewropea u lanqas ir-relazzjonijiet kummerċjali mal-benefiċjarji tal-eżenzjoni. 
            
            
               (5)Għaldaqstant, huwa xieraq li tiġi stabbilita l-pożizzjoni li trid tittieħed f'isem l-Unjoni fil-Kunsill Ġenerali tad-WTO biex tkun appoġġata t-talba għal eżenzjoni mill-Istati Uniti,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-pożizzjoni li trid tittieħed f'isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ għandha tkun li tappoġġa t-talba tal-Istati Uniti biex ikunu eżentati mill-obbligi taħt il-paragrafu 1 tal-Artikolu I tal-Ftehim Ġenerali dwar it-Tariffi u l-Kummerċ 1994 sal-31 ta' Diċembru 2026 skont it-termini tat-talba għal eżenzjoni mill-Istati Uniti.
            
            
               Din il-pożizzjoni għandha titħabbar mill-Kummissjoni. 
            
            
               Artikolu 2
            
            
               Din id-Deċiżjoni għandha tidħol fis-seħħ fid-data tal-adozzjoni tagħha. 
            
            
               Magħmul fi Brussell,
            
            
               
                     Għall-Kunsill
               
               
                     Il-President